L'ausencia d'extremidatz ye total por o que fa a lo par anterior, pero puden haber-ie vestichios d'a cintura pelviana bell elemento d'extremidat (unglas a los dos costatos d'a cloaca) en bella especie. Pa ondular-se o cuerpo en a locomoción se diferencia una musculatura d'a paret d'o cuerpo que se refirma en costiellas móvils y fuertes. A columna vertebral se fa muito flexible y luenga, con 200-400 vertebras que tienen superficies adicionals d'articulación por d'encima d'as normals, entre unos procesos en as caras anteriors (zigantros) y atros en as caras posteriors (zigosfenos). Pa poder agarrar-sen millor a lo suelo as escatas d'a superficie ventral s'ordena, examplatas, en una sola fila. Bellas serpients son capaces de mover-sen con estas escatas trasversals y una musculatura especial, mesmo con o cuerpo extendito en linia recta, sin ondulacions laterals, con a traza d'as erucas. Os movimientos d'as serpients son a més a saber-lo d'efectivos en l'augua y "brancamen" d'os arbols, y belunas son escarvadoras. Ciertos escurzons y serpients de cascabel tienen una traza de meter-sen en l'arena enfilando o cuerpo d'alto u baixo perpendicular a lo sentito d'a marcha.